b'\n_START_ARTICLE_\nKonstantin Ton\n_START_PARAGRAPH_\nKonstantin Andrejevit\xc5\xa1 Ton (ven. \xd0\x9a\xd0\xbe\xd0\xbd\xd1\x81\xd1\x82\xd0\xb0\xd0\xbd\xd1\x82\xd0\xb8\xcc\x81\xd0\xbd \xd0\x90\xd0\xbd\xd0\xb4\xd1\x80\xd0\xb5\xcc\x81\xd0\xb5\xd0\xb2\xd0\xb8\xd1\x87 \xd0\xa2\xd0\xbe\xd0\xbd, saks. Konstantin Thon; 6. marraskuuta 1794 Pietari \xe2\x80\x93 6. helmikuuta 1881 Pietari) oli saksalaissyntyinen ven\xc3\xa4l\xc3\xa4inen arkkitehti._NEWLINE_Konstantin Ton opiskeli Pietarin taideakatemiassa vuosina 1803\xe2\x80\x931815 ja stipendiaattina Italiassa vuosina 1819\xe2\x80\x931828. H\xc3\xa4net valittiin Pietarin taideakatemian akateemikoksi (1830) ja professoriksi (1833) ja vuodesta 1854 l\xc3\xa4htien h\xc3\xa4n toimi arkkitehtuurin osaston rehtorina. Vuonna 1833 Ton valittiin my\xc3\xb6s Pietarin rakennuskomitean j\xc3\xa4seneksi._NEWLINE_Ton loi eklektisen ven\xc3\xa4l\xc3\xa4is-bysanttilaisen rakennustyylin, joka perustui akateemisen klassismin l\xc3\xa4pi suodatettuihin muinaisven\xc3\xa4l\xc3\xa4isiin malleihin. Tyyli sai Nikolai I:n henkil\xc3\xb6kohtaisen hyv\xc3\xa4ksynn\xc3\xa4n ja siit\xc3\xa4 tuli ven\xc3\xa4l\xc3\xa4isen kirkkoarkkitehtuurin virallinen normi. Samalla Ton hy\xc3\xb6dynsi uusia rakennusmenetelmi\xc3\xa4 (esim. suurten metallirakenteiden k\xc3\xa4ytt\xc3\xb6) ja kehitti rakentamisen laatua._NEWLINE_Arkkitehdin t\xc3\xa4rkeimpi\xc3\xa4 t\xc3\xb6it\xc3\xa4 ovat Moskovan Kremlin suuri palatsi (1839\xe2\x80\x931849), Kremlin asehuone (1844\xe2\x80\x931851), Leningradin rautatieasema Moskovassa (1849) ja Moskovan asema Pietarissa (1851). Moskovaan vuosina 1837\xe2\x80\x931883 rakennettu Kristus Vapahtajan katedraali ja monet muut Tonin suunnittelemat kirkkorakennukset purettiin Neuvostoliiton aikana. Kristus Vapahtajan katedraali rakennettiin 1990-luvulla uudelleen kopioksi alkuper\xc3\xa4isest\xc3\xa4._NEWLINE_Ton suunnitteli my\xc3\xb6s Helsinkiin Suomenlinnan kirkon (1849\xe2\x80\x931854), alkuper\xc3\xa4iselt\xc3\xa4 nimelt\xc3\xa4\xc3\xa4n Pyh\xc3\xa4n Aleksanteri Nevskin linnoituskirkon, jonka ulkon\xc3\xa4k\xc3\xb6 muutettiin t\xc3\xa4ydellisesti 1920-luvulla, kun siit\xc3\xa4 tehtiin luterilainen kirkko ja majakka.'